จับขังนาน6สัปดาห์
ตลาดเข้มเกณฑ์หุ้นติดแคชบาลานซ์ชะลอความแรงไม่กระทบภาพรวม
14 ก.พ. 2556

ตลาดเข้มเกณฑ์หุ้นติดแคชบาลานซ์ชะลอความแรงไม่กระทบภาพรวม
ตลาดยืดเวลาหุ้นติดแคชบาลานซ์ออกไปเป็น 6 สัปดาห์ หวังสกัดความร้อนแรงหุ้น 
รายงานข่าวจากบริษัทหลักทรัพย์ (โบรกเกอร์) เปิดเผยว่า วันที่ 12 ก.พ. 2556 ที่ผ่านมา ตลาดหลักทรัพย์ได้เรียกตัวแทนโบรกเกอร์บางแห่งเข้าหารือ ให้สมาชิกตลาดหลักทรัพย์ระมัดระวังการให้วงเงินสินเชื่อนักลงทุนให้เหมาะสม การทำความรู้จักกับลูกค้าและการปรับเกณฑ์แคชบาลานซ์ (วางเงินสดก่อนซื้อ) เพื่อลดความร้อนแรงของราคาหุ้น สกัดการสร้างราคาหุ้น
สำหรับการดูแลเกณฑ์แคชบาลานซ์นั้น ตลาดเตรียมประกาศใช้ภายใน 23 วันนี้ ซึ่งมีการเปลี่ยนแปลงเกณฑ์ระยะเวลาการเข้าแคชบาลานซ์ จากเดิมกำหนดไว้ 3 สัปดาห์ ขยายเวลาเป็น 6 สัปดาห์ และหุ้นที่ซื้อขายหมุนเวียนกันหลายรอบ จากเดิมใช้เกณฑ์ 50% จะปรับลงมาเป็น 40% เพื่อให้เข้าเกณฑ์แคชบาลานซ์เร็วขึ้น 
“เกณฑ์ที่ปรับใหม่ของตลาดหลักทรัพย์ เป็นการแก้ปัญหาหุ้นตัวใดตัวหนึ่งที่มีอัตราราคาต่อกำไรต่อหุ้น (P/E) สูง และซื้อขายกันหลายรอบ หรือหุ้นตัวเล็กๆ เท่านั้น การปรับเกณฑ์นี้จะกระทบหุ้นในกลุ่มที่ร้อนแรงเท่านั้น ขณะที่หุ้นตัวใหญ่จะไม่ได้รับผลกระทบ” แหล่งข่าวเปิดเผย
ปัจจุบันตลาดหลักทรัพย์ได้ใช้ข้อมูลเบื้องต้นในการคัดเลือกหุ้นที่เข้าเกณฑ์แคชบาลานซ์จากเกณฑ์ เทิร์นโอเวอร์ลิสต์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
นางภัทธีรา ดิลกรุ่งธีระภพ ประธานเจ้าหน้าที่บริหาร บล.ดีบีเอส วิคเคอร์ส (ประเทศไทย) ในฐานะนายกสมาคมบริษัทหลักทรัพย์ กล่าวว่า เกณฑ์การเข้าแคชบาลานซ์ 3 สัปดาห์ไม่เพียงพอจะเห็นว่าปัจจุบันยังมีการเก็งกำไรสูง ซึ่งการขยายระยะเวลาเป็น 6 สัปดาห์ เชื่อว่าจะช่วยลดความร้อนแรงในการซื้อขายหุ้นให้อยู่ระดับที่เป็นจริงมากขึ้น แต่ไม่ใช่การเบรกแบบแรงๆ เพื่อจะได้ไม่ทำลายบรรยากาศการลงทุน
นายกสมาคมบริษัทหลักทรัพย์ไทย กล่าวถึง การให้วางหลักประกัน หรือเงินสด 150% ของการซื้อขายนั้น ตลาดหลักทรัพย์ไม่ได้มีการหารือเรื่องนี้และไม่เคยได้ยินมาก่อน ส่วนเกณฑ์ใหม่คาดว่าตลาดหลักทรัพย์จะประกาศภายใน 23 วันนี้ เนื่องจากต้องการให้มีความชัดเจน รวดเร็ว ไม่ทำลายบรรยากาศลงทุนในภาพรวม ซึ่งก่อนที่หุ้นจะเข้าแคชบาลานซ์ ตลาดจะประกาศล่วงหน้าให้นักลงทุนมีเวลาเตรียมตัว
“การยืดระยะเวลาเข้าแคชบาลานซ์จาก 3 สัปดาห์ ออกไปเป็น 6 สัปดาห์ เป็นการช่วยลดความร้อนแรงการเก็งกำไรได้เฉพาะหุ้นเท่านั้น เป็นการลดความร้อนแรง แก้ปัญหาให้ตรงจุด ไม่ถึงกับเบรกตลาด หรือทุบหุ้น” นายกสมาคม กล่าว
ผู้บริหารบริษัทหลักทรัพย์แห่งหนึ่ง กล่าวว่า มาตรการที่ตลาดหลักทรัพย์ออกมาต้องแก้ปัญหาให้ตรงจุด ไม่ทำลายบรรยากาศตลาดรวม จะเห็นว่าเกณฑ์แคชบาลานซ์ที่ใช้เป็นการแก้ปัญหาไม่ตรงจุด หรือไม่สามารถแก้ปัญหาได้ไปมากกว่าการให้ความรู้นักลงทุน เพราะหุ้นที่เข้าเกณฑ์แคชบาลานซ์ยังมีการเก็งกำไรสูง 
นอกจากนี้ โบรกเกอร์แต่ละแห่งมีความระมัดระวังป้องกันความเสียหายอยู่แล้ว เข้มงวดในการให้สินเชื่อ หรือการเรียกหลักประกันสูงสำหรับหุ้นที่มีความเสี่ยงสูง 
กระแสข่าวเรื่องการปรับเกณฑ์แคชบาลานซ์ที่เข้มข้นขึ้น ได้แพร่สะพัดในห้องค้าเมื่อตอนบ่ายวันที่ 13 ก.พ.ที่ผ่านมา ส่งผลให้หุ้นที่ติดแคชบาลานซ์ปรับตัวลงแรงหลายตัว เช่น บริษัท ไลฟ์ อินคอร์ปอเรชั่น (LIVE) ลดลงไปต่ำสุด 0.7 บาท ก่อนเด้งขึ้นมาปิดที่ 0.74 บาท ลดลง 0.1 บาท หรือ 11.9% 
บริษัท โซลูชั่น คอนเนอร์ (1998) หรือ SLC ทรุด 0.11 บาท หรือ 6.47% ปิดที่ 1.59 บาท ซึ่งสวนทางตลาดหุ้นโดยรวมที่พุ่งขึ้นแรงถึง 25.16 จุด ปิดที่ระดับ 1,514.11 จุด